РЕШЕНИЕ НА КОМИСИЯТА
от 13 септември 2007 година
за изменение на Решение 2007/554/ЕО относно някои защитни мерки срещу болестта шап в Обединеното кралство
(нотифицирано под номер C(2007) 4301)
(Текст от значение за ЕИП)
(2007/608/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като има предвид, че:
(1)
Решение 2007/554/ЕО на Комисията от 9 август 2007 г. относно някои защитни мерки срещу болестта шап в Обединеното кралство (3) бе прието вследствие на появата неотдавна на огнища на споменатата болест в държавата-членка. Посоченото решение се прилага до 15 септември 2007 г.
(2)
Решение 2007/554/ЕО определя зоните с голям и малък риск в засегнатите държави-членки и предвижда забрана за изпращане на възприемчиви животни от зоните с голям и малък риск и за изпращане на продукти, получени от възприемчиви животни от зона с голям риск. Решението предвижда също така правила, които се прилагат за изпращането от тези зони на безопасни продукти, произведени преди ограниченията, от първични суровини с произход извън ограничените зони или които са претърпели ефективна обработка за инактивация на предполагаем вирус на болестта шап.
(3)
До 15 септември 2007 г. приложения I и II от Решение 2007/554/ЕО ограничават зоните с голям и малък риск съответно в периметъра на консолидираната надзорна зона около двете огнища на шап, потвърдени в началото на август 2007 г., запазена до 8 септември съгласно член 44 от Директива 2003/85/ЕО на Съвета от 29 септември 2003 г. относно мерки на Общността за борба с болестта шап и за отмяна на Директива 85/511/ЕИО и Решения 89/531/ЕИО и 91/665/ЕИО, и за изменение на Директива 92/46/ЕИО (4).
(4)
Вследствие на появата на ново огнище на болестта шап на 12 септември 2007 г. във Великобритания извън зоните, описани в приложения I и II от Решение 2007/554/ЕО, Обединеното кралство е предприело мерки в рамките на Директива 2003/85/ЕО на Съвета и е въвело допълнителни мерки в засегнатите зони.
(5)
Ситуацията с болестта шап в Обединеното кралство представлява заплаха за стадата на други държави-членки, предвид търговията с живи чифтокопитни животни и пускането на пазара на някои продукти от тези животни.
(6)
Предвид ситуацията с болестта в Обединеното кралство е необходимо да се гарантира, че Решение 2007/554/ЕО е изменено преди 15 септември 2007 г. с цел удължаване на неговото приложение поне до 15 октомври 2007 г. и разширяване на зоните, подлежащи на ограничения, съобразно епидемиологичната обстановка.
(7)
Решение 2007/554/ЕО следва да се измени съответно.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2007/554/ЕО се изменя, както следва:
1)
В член 17 датата „15 септември 2007 г.“ се заменя с датата „15 октомври 2007 г.“;
2)
Приложения I и II се заменят с текста в приложението към настоящото решение.
Член 2
Държавите-членки изменят мерките, които прилагат към търговията, така че да ги приведат в съответствие с настоящото решение. Те незабавно информират Комисията за това.
Член 3
Адресати на настоящото решение са държавите-членки.
Съставено в Брюксел на 13 септември 2007 година.